**Išrašas**

**KLAIPĖDOS MIESTO SAVIVALDYBĖS TARYBA**

**FINANSŲ IR EKONOMIKOS KOMITETAS**

 **POSĖDŽIO PROTOKOLAS**

2022-06-20 Nr. TAR-73

 Posėdžio data – 2022 m. birželio 15 d.

 Pradžia – 14.00 val. (nuotoliniu būdu)

 Posėdžio pirmininkas – Aidas Kaveckis.

 Posėdžio sekretorė – Lietutė Demidova.

 2. SVARSTYTA. Ilgalaikio materialiojo turto nurašymas.

 Pranešėja – G. Paulikienė. Sako, kad sprendimo tikslas – nurašyti ir demontuoti Klaipėdos miesto savivaldybei nuosavybės teise priklausantį ilgalaikį materialųjį turtą, Karių kapinių skulptūrinę grupę (Antrojo pasaulinio karo Sovietų Sąjungos karių palaidojimo vieta), esančią S. Daukanto g, Klaipėdoje, kaip nereikalingą savivaldybėms funkcijoms įgyvendinti. Pertvarkyti Antrojo pasaulinio karo Sovietų Sąjungos karių palaidojimo vietą, atsisakant totalitarinio militarizmo estetikos ir sovietinės propagandos naudotų simbolių ir raiškos priemonių, tuo pačiu išsaugant pagarbą čia palaidotiems kariams kaip to reikalauja Lietuvos Respublikos 2000 m. ratifikuota Ženevos konvencija.

 V. Juška atsako į komiteto narių klausimus.

 A. Vaitkus mano, kad gal reikėjo iš karto pridėti prie šio sprendimo projekto sprendimą apie Karių kapinių architektūrinį sprendimą (kaip tos kapinės atrodys ateityje), tada nebūtų nereikalingų aistrų visuomenėje, kad kapinės bus visai sunaikintos. o darbo grupės išvados galėtų būti tiksliau atspindėtos pateiktame sprendimo projekte.

 S. Budinas sako, kad siūlomi ekspertų ir darbo grupės sprendimai teisingi. Teigia, kad reikia klausimą spręsti ir priimti sprendimą. Siūlo komiteto vardu priimti protokolinį pavedimą – įpareigoti Savivaldybės administraciją, įvykdžius nukėlimo procedūrą, organizuoti architektūrinį konkursą šios erdvės sutvarkymui. Sako, kad pritaria pateiktam sprendimo projektui.

 A. Barbšys pritaria, kad vietą reikia sutvarkyti, tačiau nežino ar reikia protokolinio pavedimo tam, kad būtų skelbiamas architektūrinis konkursas (tam numatyta tam tikra tvarka). Pritaria pateiktam sprendimo projektui.

 A. Vaitkus siūlo aiškiai teisiškai pasakyti, jog reikia išspręsti klausimą dėl kultūrinių vertybių, apie kurias yra rašoma darbo grupės rašte ir, kiek galima greičiau, spartinti architektūrinius sprendimus tinkamam vietos sutvarkymui. Pritaria S. Budino siūlymui.

 A. Kaveckis taip pat pritaria S. Budino siūlymui priimti protokolinį pavedimą Savivaldybės administracijai.

 NUTARTA:

 2.1. Pritarti pateiktam sprendimo projektui.

 2.2. Priimti protokolinį pavedimą: siūlyti Savivaldybės administracijai, įvykdžius nukėlimo procedūrą, organizuoti architektūrinį konkursą šios erdvės sutvarkymui.

 BALSUOTA: už – 6 (A. Kaveckis, R. Taraškevičius, S. Budinas, V. Radvila, A. Barbšys, A. Vaitkus), prieš – 1 (E. Andrejeva), susilaiko – 0.

Posėdžio pirmininkas Aidas Kaveckis

Posėdžio sekretorė Lietutė Demidova